b'\n_START_ARTICLE_\nKenzo Takada\n_START_SECTION_\nBiografia\n_START_PARAGRAPH_\nKenzo Takada, \xc3\xa9s el cinqu\xc3\xa8 de set fills, nascuts a Himeji l\'any 1939, a la prefectura de Hyogo (Jap\xc3\xb3). Creixer\xc3\xa0 a c\xc3\xa0rrec del seu pare, a prop del castell d\'Himeji, un dels m\xc3\xa9s antics del Jap\xc3\xb3, seguint les lectures de les revistes de moda de les seves germanes i envejant les classes de tall i confecci\xc3\xb3 que els hi realitzaven. Ell els hi fa els vestits per a les seves nines._NEWLINE_El 1957, davant la insist\xc3\xa8ncia dels seus pares, es matricula a la Universitat de Kobe per estudiar literatura. Decideix abandonar i anar a T\xc3\xb2quio, on el van admetre a la reconeguda escola de moda Bunka Gauken on va estudiar-hi durant tres anys despr\xc3\xa9s d\'un gran esfor\xc3\xa7 treballant de venedor de tofu per poder pagar-se l\'allotjament i rebre classes nocturnes per a la prova d\'ingr\xc3\xa9s a l\'escola de Moda._NEWLINE_El 1960, guanya el primer premi de la revista de moda Soen, coneguda com una plataforma de llan\xc3\xa7ament per a joves dissenyadors. Aviat treballa com a dissenyador de roba per a adolescents a una botiga anomenada Sanai._NEWLINE_El 1964, accepta una oferta de 350.000 iens japonesos per abandonar l\'edifici on viu, perqu\xc3\xa8 est\xc3\xa0 programat per ser demolit per als Jocs Ol\xc3\xadmpics d\'estiu. Amb els beneficis de la decisi\xc3\xb3, compra un bitllet de vaixell d\'anada a Europa. Al novembre, s\'embarca en el paquebot \'Cambodge \xc3\xa0 Yokohama\'. El viatge de sis setmanes, amb escales a mitja dotzena de ports llunyans, tindr\xc3\xa0 una forta influ\xc3\xa8ncia a la seva est\xc3\xa8tica de disseny._NEWLINE_Abans d\'establir-se a Paris el cap d\'any de 1965, passa per Mil\xc3\xa0, Ven\xc3\xa8cia, Roma, Munic, Madrid i Londres. Passa els seus dies passejant per les ciutats observant a la gent, els llocs i la moda._NEWLINE_Va comen\xc3\xa7ar mostrant el seu treball per Courr\xc3\xa8ges i aquest va ser la inspiraci\xc3\xb3 per a una s\xc3\xa8rie de trenta dissenys que va fer, cinc de les quals van ser acceptades pel dissenyador Louis Feraud. Amb el temps tamb\xc3\xa9 \xc3\xa9s contractat per Pierre Cardin. Paral\xc2\xb7lelament va treballar per a diversos grans magatzems, el grup t\xc3\xa8xtil Pisanti i el grup Relacions T\xc3\xa8xtils, on es fa amic de dos compatriotes, Atsuko Ansai i Atsuko Kondo, que col\xc2\xb7laboraran amb ell durant anys._NEWLINE_Kenzo troba un espai en una galeria de botigues anomenada la "Galerie Vivienne" i ser\xc3\xa0 el 1970 quan realitzar\xc3\xa0 el seu primer espectacle a la seva botiga, "Jungle Jap".\n_START_SECTION_\nCarrera\n_START_PARAGRAPH_\nAbans no va realitzar la roba que ell desitjava va haver d\'esperar uns quants anys. Per\xc3\xb2 amb la seva arribada a Par\xc3\xads i l\'obertura de la seva pr\xc3\xb2pia botiga "Jungle Jap", va tenir la possibilitat de dissenyar la seva primera col\xc2\xb7lecci\xc3\xb3 a base de cot\xc3\xb3 japon\xc3\xa8s de colors vius. Avui en dia l\'imperi de Kenzo disposa de vint-i-cinc botigues obertes i situades a les millors capitals del m\xc3\xb3n._NEWLINE_Despr\xc3\xa9s d\'haver triomfat a la capital francesa, l\'any 1976 rep el premi dels editors de moda del "Club of Japan" i l\'aprovaci\xc3\xb3 per part dels dissenyadors del seu pa\xc3\xads. \xc3\x89s llavors quan l\'any 1983 llan\xc3\xa7a la col\xc2\xb7lecci\xc3\xb3 masculina i obra la seva primera botiga a Nova York.  Despr\xc3\xa9s, amb el temps anir\xc3\xa0 ampliant tota la seva feina arribant a llen\xc3\xa7ar la primera l\xc3\xadnia de roba per la llar, nens i perfums. El 19 de novembre rep per part del ministre franc\xc3\xa8s el t\xc3\xadtol de Cavaller de l\'Orde de les Arts i les Lletres. Kenzo arriba al punt en qu\xc3\xa8 la seva fama queda per igual tant en el seu pa\xc3\xads natal com a Par\xc3\xads. Aix\xc3\xad que decideix realitzar una desfilada al castell japon\xc3\xa8s on van participar-hi m\xc3\xa9s de quatre-cents models davant d\'un p\xc3\xbablic de vint mil persones. Considera que \xc3\xa9s una de les passarel\xc2\xb7les m\xc3\xa9s emocionants de la seva carrera._NEWLINE_El 1988, la l\xc3\xadnia de perfum per dones va comen\xc3\xa7ar amb "Kenzo de Kenzo", "Parfum d\'\xc3\xa9t\xc3\xa9", "Le monde est beau" i "L\'eau par Kenzo". La primera frag\xc3\xa0ncia per homes va ser "Kenzo pour Homme" en el 1991, i en el 2000 es va llan\xc3\xa7ar "Flower by Kenzo" que va esdevenir una frag\xc3\xa0ncia ins\xc3\xadgnia de la marca Kenzo Parfums. El 2001, una l\xc3\xadnia de cura de la pell, tamb\xc3\xa9 es va posar en marxa: "KenzoKI".\n_START_SECTION_\nRetiro\n_START_PARAGRAPH_\nResponsable d\'una nova forma d\'entendre el pr\xc3\xaat-\xc3\xa0-porter, per al japon\xc3\xa8s, vestir les seves creacions suposava sortir de la quotidianitat per "entrar en un somni"._NEWLINE_Despr\xc3\xa9s de diversos anys posant cap per avall la passarel\xc2\xb7la, el 1993 el grup Louis Vuitton - Mo\xc3\xabt Hennesy (LVMH) va adquirir la firma. En una entrevista, Takada es lamentava i assegurava que "en el passat, era f\xc3\xa0cil distingir quines peces eren de cada marca. Avui ja no \xc3\xa9s aix\xc3\xad". Potser aquesta nova forma de crear i consumir moda, marcada per la globalitzaci\xc3\xb3 i la lliure circulaci\xc3\xb3 de les est\xc3\xa8tiques, va ser la que va emp\xc3\xa8nyer al dissenyador japon\xc3\xa8s a desprendre\'s de la seva marca i a abandonar la moda el 1999._NEWLINE_Despr\xc3\xa9s de la seva marxa, el dissenyador itali\xc3\xa0 Antonio Marras va ser l\'encarregat de posar-se al capdavant de Kenzo. Ho va fer durant gaireb\xc3\xa9 deu temporades fins que els creadors de la marca Opening Ceremony (una botiga multimarca inaugurada a Nova York el 2002 i que tamb\xc3\xa9 comptava amb dissenys propis), Carol Lim i Humberto Leon, van ser designats per LVMH per intentar revitalitzar Kenzo. El duet creatiu, amics des de la inf\xc3\xa0ncia, van ser una bona opci\xc3\xb3 per integrar l\'esperit oriental i el pragmatisme urb\xc3\xa0. En nom\xc3\xa9s dues temporades van retornar el seu pr\xc3\xaat-\xc3\xa0-porter a les voreres de les ciutats de tot el m\xc3\xb3n, convertint els dissenys de Kenzo en un referent per a qualsevol persona atenta a les tend\xc3\xa8ncies, i tornar a la marca fundada per Takada el seu esperit colorista, arriscat i, sobretot, somiador.\n_START_SECTION_\nConcepte\n_START_PARAGRAPH_\nUna de les caracter\xc3\xadstiques que defineix m\xc3\xa9s les peces de l\'estil de Kenzo \xc3\xa9s per l\'explosi\xc3\xb3 de colors i les formes asim\xc3\xa8triques. Utilitza colors vius, forts i alegres i sobretot, la gamma de verds, grocs i blaus. Aix\xc3\xb2 ho reflecteix a la seva filosofia de creaci\xc3\xb3: \xe2\x80\x9cCom que falta color a la vida, jo el poso a les peces de les meves col\xc2\xb7leccions\xe2\x80\x9d. \xc3\x89s reconegut tamb\xc3\xa9 per la seva manera tan particular de trencar els esquemes en el m\xc3\xb3n de la moda, sobretot en aquell moment on Paris es parlava de costura cl\xc3\xa0ssica i apagada.'